b'\n_START_ARTICLE_\nFrasch-menetelm\xc3\xa4\n_START_PARAGRAPH_\nFrasch-menetelm\xc3\xa4ll\xc3\xa4 nostetaan rikki\xc3\xa4 maaper\xc3\xa4st\xc3\xa4. Menetelm\xc3\xa4n avulla rikki\xc3\xa4 voidaan nostaa paikoista, joista sen louhiminen ei tavanomaisella kaivostoiminnalla ole mahdollista. Frasch-menetelm\xc3\xa4ll\xc3\xa4 rikki saadaan erotettua malmista jo ennen sen nostamista pintaan. Rikin nostamiseen k\xc3\xa4ytet\xc3\xa4\xc3\xa4n ylikuumennettua vett\xc3\xa4. Frasch-menetelm\xc3\xa4\xc3\xa4 k\xc3\xa4ytettiin laajasti 1900-luvun ajan, kunnes muut menetelm\xc3\xa4t korvasivat sen.\n_START_SECTION_\nHistoria\n_START_PARAGRAPH_\n1800-luvun loppupuolella rikin nostaminen maaper\xc3\xa4st\xc3\xa4 oli haastavaa ja kallista tavanomaisilla kaivoksilla. Herman Frasch kehitti mukaansa nimetyn Frasch-menetelm\xc3\xa4n, jonka avulla rikki\xc3\xa4 voidaan nostaa maaper\xc3\xa4st\xc3\xa4, jossa se esiintyy sitoutuneena kiviainekseen ja fossiilisiin polttoaineisiin. Frasch-menetelm\xc3\xa4\xc3\xa4 k\xc3\xa4ytettiin rikin nostamiseen ensimm\xc3\xa4isen kerran 1894 Calcasieu Parishissa, Louisianassa, Yhdysvalloissa._NEWLINE_Frasch-menetelm\xc3\xa4n yleistymist\xc3\xa4 hidasti aluksi energian kallis hinta, sill\xc3\xa4 menetelm\xc3\xa4 perustuu veden ylikuumentamiseen, mik\xc3\xa4 vaatii paljon energiaa. Kun Spindletopista Teksasista l\xc3\xb6ydettiin vuonna 1901 merkitt\xc3\xa4v\xc3\xa4 \xc3\xb6ljyesiintym\xc3\xa4 rikkil\xc3\xa4hteiden l\xc3\xa4hettyvilt\xc3\xa4, energian hinta halpeni ja Frasch-menetelm\xc3\xa4n tuottavuus parani merkitt\xc3\xa4v\xc3\xa4sti. Menetelm\xc3\xa4 kaupallistui vuonna 1902 ja alkoi sen j\xc3\xa4lkeen levit\xc3\xa4. Frasch-menetelm\xc3\xa4 oli merkitt\xc3\xa4v\xc3\xa4ss\xc3\xa4 osassa rikin k\xc3\xa4yt\xc3\xb6n ja tuotannon kehitt\xc3\xa4misess\xc3\xa4. Menetelm\xc3\xa4\xc3\xa4 on k\xc3\xa4ytetty muun muassa Yhdysvalloissa, Meksikossa, Puolassa ja Irakissa._NEWLINE_Frasch-menetelm\xc3\xa4n yleisen k\xc3\xa4ytt\xc3\xb6\xc3\xb6noton j\xc3\xa4lkeen sill\xc3\xa4 tuotettiin yli puolet maailman rikist\xc3\xa4 aina vuoteen 1982 asti. Nyky\xc3\xa4\xc3\xa4n rikki\xc3\xa4 saadaan esimerkiksi \xc3\xb6ljynjalostuksen ja metallintuotannon sivutuotteena, eik\xc3\xa4 kaivostoiminta ole en\xc3\xa4\xc3\xa4 kannattavaa. Yhdysvaltojen viimeinen Frasch-menetelm\xc3\xa4ll\xc3\xa4 toiminut rikkikaivos lopetti toimintansa 2000. Vuonna 2004 en\xc3\xa4\xc3\xa4 1\xc2\xa0% rikist\xc3\xa4 tuotettiin Frasch-menetelm\xc3\xa4ll\xc3\xa4. Kaivostoiminta voidaan kuitenkin tarvittaessa uudelleen k\xc3\xa4ynnist\xc3\xa4\xc3\xa4, jos se osoittautuu tarpeelliseksi._NEWLINE_Rikki\xc3\xa4 voidaan nostaa Frasch-menetelm\xc3\xa4ll\xc3\xa4 suotuisilta paikoilta pitki\xc3\xa4 aikoja, jopa vuosia. Kaikkialla t\xc3\xa4m\xc3\xa4 ei kuitenkaan onnistu, ja osa l\xc3\xa4hteist\xc3\xa4 hyl\xc3\xa4ttiin nopeasti esimerkiksi huonojen maanalaisten olosuhteiden tai sijainnin vuoksi.\n_START_SECTION_\nProsessi\n_START_PARAGRAPH_\nFrasch-menetelm\xc3\xa4ss\xc3\xa4 suuria m\xc3\xa4\xc3\xa4ri\xc3\xa4 ylikuumennettua vett\xc3\xa4 johdetaan maan alla olevaan rikkiesiintym\xc3\xa4\xc3\xa4n. Vesi, sula rikki ja paineistettu ilma kulkevat kolmesta sis\xc3\xa4kk\xc3\xa4isest\xc3\xa4 putkesta koostuvaa kanavaa pitkin. (Kuva 1) Uloimmassa putkessa kulkee ylikuumennettu vesi rikkiesiintym\xc3\xa4\xc3\xa4n, keskimm\xc3\xa4ist\xc3\xa4 putkea pitkin sula rikki nostetaan pintaan ja sisimm\xc3\xa4ist\xc3\xa4 putkea pitkin johdetaan sulaan rikkiin nostamiseen tarvittavaa ilmaa._NEWLINE_Ensin k\xc3\xa4ytetty vesi paineistetaan ja l\xc3\xa4mmitet\xc3\xa4\xc3\xa4n noin 160 asteeseen, joka ylitt\xc3\xa4\xc3\xa4 rikin sulamispisteen, joka on noin 115 \xc2\xb0C. Vesi johdetaan ensin ulointa ja keskimm\xc3\xa4ist\xc3\xa4 putkea pitkin rikkiesiintym\xc3\xa4\xc3\xa4n, jossa se sulattaa rikki\xc3\xa4. Riitt\xc3\xa4v\xc3\xa4n rikkim\xc3\xa4\xc3\xa4r\xc3\xa4n sulattamiseen kuluu v\xc3\xa4hint\xc3\xa4\xc3\xa4n 24 tuntia. Kun rikki\xc3\xa4 on sulanut riitt\xc3\xa4v\xc3\xa4sti, veden johtaminen keskimm\xc3\xa4ist\xc3\xa4 putkea pitkin lopetetaan. Koska sula rikki on vett\xc3\xa4 noin kaksi kertaa raskaampaa, se painuu veden alle. Koska keskimm\xc3\xa4isen putken p\xc3\xa4\xc3\xa4 on kuvan 1 mukaisesti uloimman putken p\xc3\xa4\xc3\xa4t\xc3\xa4 alempana, rikki voidaan nostaa putkea pitkin yl\xc3\xb6s. Sula rikki nousee veden paineen vaikutuksesta noin 100 metri\xc3\xa4 keskimm\xc3\xa4isess\xc3\xa4 putkessa yl\xc3\xb6sp\xc3\xa4in. Rikin nostamiseksi pintaan asti siihen sekoitetaan paineistettua ilmaa, jonka avulla sulan rikin tiheytt\xc3\xa4 pienennet\xc3\xa4\xc3\xa4n._NEWLINE_Jos rikki\xc3\xa4 pumpataan enemm\xc3\xa4n kuin sit\xc3\xa4 sulaa, sula rikkiallas tyhjenee ja pintaan nousee pelkk\xc3\xa4\xc3\xa4 vett\xc3\xa4. T\xc3\xa4ll\xc3\xb6in paineistetun ilman johtaminen putkeen pys\xc3\xa4ytet\xc3\xa4\xc3\xa4n, kunnes sulaa rikki\xc3\xa4 on j\xc3\xa4lleen riitt\xc3\xa4v\xc3\xa4sti. Jotta paine rikkimuodostumassa pysyy sopivana ja sinne voidaan tuoda lis\xc3\xa4\xc3\xa4 ylikuumennettua vett\xc3\xa4, k\xc3\xa4ytetty\xc3\xa4 ja j\xc3\xa4\xc3\xa4htynytt\xc3\xa4 vett\xc3\xa4 johdetaan pois erillisi\xc3\xa4 putkia pitkin. K\xc3\xa4ytetty vesi puhdistetaan ja johdetaan poistokanaviin._NEWLINE_Kun sula rikki saadaan pinnalle, siit\xc3\xa4 poistetaan ilma. T\xc3\xa4m\xc3\xa4n j\xc3\xa4lkeen rikki voidaan pumpata varastos\xc3\xa4ili\xc3\xb6ihin odottamaan j\xc3\xa4hmett\xc3\xa4mist\xc3\xa4, tai se voidaan s\xc3\xa4ilytt\xc3\xa4\xc3\xa4 nestem\xc3\xa4isen\xc3\xa4. Rikki\xc3\xa4 voidaan my\xc3\xb6s kuljettaa putkia pitkin jalostettavaksi tai se voidaan s\xc3\xa4il\xc3\xb6\xc3\xa4 l\xc3\xa4mp\xc3\xb6eristettyihin proomuihin keskussatamaan kuljettamista varten.'